Informácia 
o stave realizácie programu "Drevo - surovina 21. storočia" vrátane Programu na podporu rozvoja spracovania a využívania drevnej suroviny. 

Základnou myšlienkou akčného programu Drevo - surovina 21. storočia schváleného uznesením vlády SR č. 830 zo dňa 29.9.1999 je v časovom horizonte do roku 2005 zvýšiť finálne spracovanie a využívanie drevnej hmoty v podmienkach SR minimálne o 1 milión m3/rok a dosiahnuť tak zvýšenie exportu finálnych výrobkov drevospracujúceho priemyslu, zvýšenie predaja tovaru na báze dreva na domácom trhu nadväzne na program výstavby bytov a obnovu bytového fondu, zvýšenie pridanej hodnoty  v drevospracujúcom priemysle, vytvorením nových pracovných miest v odvetviach spracovávajúcich a využívajúcich drevo a uplatnenie systémov environmentálneho riadenia.

	Napĺňanie cieľov programu Drevo - surovina 21. storočia je možné k 31.12.2001 hodnotiť nasledovne: 

-    V roku 2001 dosiahla ťažba dreva výšku 6,185 mil. m3. Z toho ihličnaté drevo tvorili tvorilo 3,038 mil  m3 a listnaté drevo 3,147 mil. m3.
-	Domáca spotreba dreva oproti východziemu roku 1999 vzrástla z objemu 4 mil. m3 /rok na 4,357 mil. m 3 v roku 2000, t.j. nárast o 357 tis. m3 . V roku 2001 sa vykazuje ročná spotreba dreva na úrovni 4,442 mil. m3, čo oproti roku 1999 predstavuje nárast o 442 tisíc m3. Z uvedeného je možné konštatovať, že spotreba dreva v SR má rastúci trend a pri splnení rozvojových zámerov predovšetkým v celulózovo -  papierenskom priemysle je predpoklad podstatne zvýšiť tuzemskú spotrebu dreva v nižších kvalitatívnych triedach, t.j. V. triedy akosti na výrobu a vývoz finálnych výrobkov s vysokou pridanou hodnotou za súčasného zníženia vývozu surového dreva.
-	Celkový vývoz výrobkov odvetví drevospracujúceho priemyslu bol podľa údajov colnej štatistiky v roku 1999 v objeme 34,4 mld. Sk. V roku 2000 predstavoval vývoz 46,9 mld. Sk a v roku 2001  to bolo 53,8 mld. Sk, čo dokumentuje vysoký nárast dynamiky exportu v drevospracujúcom priemysle. Vývoz sa oproti roku 1999 zvýšil o 19,4 mld. Sk, čo je rast o 56%. Medziročný nárast 2001/2000 v štruktúre priemyselnej (spracovateľskej) výroby zaznamenali len ľahký, drevospracujúci a elektrotechnický priemysel. Rastovú krivku vývozu v rokoch 1998, 1999, 2000 a 2001 si udržal iba drevospracujúci priemysel. Jeho podiel vývozu z priemyselnej výroby SR v roku 2001 je 8,9%.
-	Rast tržieb spolu predstavuje oproti roku 1999 nárast zo 40,9 mld. Sk na 59,6 mld. Sk v roku 2001, na čom má podiel aj bytová výstavba a rekonštrukcia bytového fondu v rokoch 1999 - 2001, kam smerovali dodávky stavebno-stolárskych výrobkov (okná, dvere, podlahoviny, obklady). V rokoch 1999 - 2001 sa postavilo 34 201 bytov. Tržby v priemysle SR  rástli v roku 2001 oproti roku 2000 indexom 105,2. V drevárskom priemysle bol rast indexom 113,5 (okeč 20), v nábytkárskom priemysle (okeč 361) index rastu 138,7, v celulózovo-papierenskom priemysle (okeč 21) index rastu 111,2.
-	Pridaná hodnota má pozitívny vývoj, keď v drevárskom priemysle sa v roku 2001 oproti roku 1999 zvýšila o 220 mil. Sk, t.j. o 11 % v nábytkárskom priemysle o 474 mil. Sk, t.j. o 23% a v celulózovo papierenskom priemysle o 4,015 mld. Sk, t.j. o 57%. Pridaná hodnota spolu v priemysle SR v roku 2001 oproti roku 2000 rástla indexom 109,1, pričom okeč 20 mal index 92,9, okeč 21 mal index 120,1 a okeč 361 index rastu 110,8.
-	Celkový stav zmeny počtu zamestnancov v porovnaní s rokom 2000 vykazuje v roku 2001 mierny nárast o 256 pracovníkov. K zníženiu došlo  v celulózovo papierenskom priemysle a drevárskom priemysle, avšak v nábytkárskom priemysle v roku 2001  došlo k nárastu zamestnanosti takmer o 1000 pracovníkov. Tento pozitívny vývoj v nábytkárskom priemysle je výsledkom prebiehajúcej reštrukturalizácie, hlavne vo väčších firmách a vo firmách so zahraničnou účasťou napr. SWEDWOOD Slovakia Malacky, KRONO-SPAN Prešov. Obdobný účinok sa očakáva aj od pripravovaných rozvojových zámerov predovšetkým v celulózovo papierenskom priemysle, ktorý sa však prejaví až po roku 2005. Počet zamestnancov v priemysle spolu v roku 2001 v porovnaní s rokom 2000 mal index 99,7. Okeč 20 mal index 95,4, okeč 21 mal index 97,1 a okeč 361 , t.j. výroba nábytku mal index rastu 110,3.
-	Zvýšenie využitia prebytkových sortimentov surového dreva na tuzemskom trhu sa realizovalo hlavne pri výrobe drevotrieskových dosák v Malackách a v Prešove o cca 120 tis. m3, pričom  rozhodujúce zvýšenie sa prejaví v celulózovo papierenskom priemysle, kde sa predpokladá nárast oproti súčasnému stavu minimálne o 700 tisíc m3 /ročne od roku 2005-2006.
-	Systémy environmentálneho riadenia sa uplatňujú najmä vo výrobných podnikoch celulózovo papierenského priemyslu, kde zárukou ekologickej výroby je certifikovaný systém riadenia podľa ISO 14 001. Rovnako pri rozvojových investičných akciách v drevospracujúcom priemysle sa uplatňuje zákon 391/2000 Z.z. o posudzovaní vplyvov na životné prostredie.

V pôsobnosti lesného hospodárstva sa začali prípravné práce na zavedenie národnej certifikácie lesov podľa pan-európskeho systému certifikácie PEFC. Lesoprojekt vo Zvolene bol poverený úlohou národného koordinátora. Do konca roku 2002 SR predloží prihlášku za člena PEFC Rade PEFC v Luxembursku. Celkové náklady na zavedenie certifikácie podľa systému PEFC by v roku 2002 nemali prekročiť čiastku 1,0 mil. Sk. Táto čiastka bude uhradená z rozpočtu MP SR. Okrem pripravovanej certifikácie lesov SR podľa systému PEFC, od 17. 12. 2001 je oprávnený Odštepný lesný závod Prešov Lesov SR, š.p. označovať svoje výrobky (drevo) pochádzajúce z lesov v jeho pôsobnosti logom FSC. Systém certifikácie FSC bol zavedený na tomto odštepnom závode v rámci pilotného projektu na výmere približne 50 000 ha. Projekt bol zväčša financovaný zo zahraničných zdrojov. Súčasťou pilotného projektu boli garancie priamych obchodných väzieb medzi OZ Prešov a spoločnosťou KRONO-SPAN Slovakia Prešov. Dôvodom pre realizáciu uvedeného pilotného projektu bol dopyt po produktoch z dreva, ktoré sú výsledkom obhospodarovania lesov trvalo udržateľným spôsobom. Ročne sa vyťaží na OZ Prešov približne 100 tis. m3 dreva.

Podrobnejší vývoj vybraných ukazovateľov odvetví drevospracujúceho priemyslu je uvedený   v prílohe tejto informácie. 
Plnenie postupových krokov na zabezpečenie cieľov programu Drevo - surovina 21. storočia je  nasledovné:

Postupový krok č.1 

Vypracovať spoločnú koncepciu lesníckej a drevárskej politiky produkcie,  spracovania a využívania dreva v SR.

Spoločná koncepcia lesníckej a drevárskej politiky produkcie, spracovania a využívania dreva bola vypracovaná v I. polroku 2000. Ide o prvý rozsiahly dokument, na ktorom spolupracovali odborníci z príslušných vedeckých inštitúcií, projekčných ústavov, záujmových združení a odvetvových zväzov z lesníctva a drevospracujúceho priemyslu pod gesciou MP SR a MH SR za účasti MŽP SR a MVRR SR. Spoločná koncepcia ... vychádza z Rezolúcie Rady EÚ č. 399Y0226 (01) zo dňa 15.12.1998 o lesníckej stratégii pre EÚ. Zdôrazňujú sa tu nielen moderné prístupy k obhospodarovaniu lesov zamerané na celospoločenské využívanie lesov, ale aj prínos lesného hospodárstva a drevospracujúceho priemyslu na ekonomiku, zamestnanosť a k ďalším prvkom, ktoré majú vplyv na kvalitu života a na tesné spojenie týchto dvoch oblastí a ovplyvňujú ich schopnosť konkurencie a hospodársku životaschopnosť.

Po obsahovej stránke je Spoločná koncepcia ... zameraná na ciele lesného hospodárstva a drevospracujúceho priemyslu, na produkčné možnosti lesov SR do roku 2010, na výhľadové a alternatívne možnosti získavania ďalších zdrojov dreva SR po roku 2010, na regionálne bilancie zdrojov dreva a spracovateľských kapacít dreva, na zásady obchodných vzťahov medzi producentmi a spracovateľmi dreva, na možnosti vo využívaní a spracovávaní surového dreva a priority kapitálového investovania a smery rozvoja drevospracujúceho priemyslu. Spoločná koncepcia ... obsahuje pre podnikateľov a zainteresované orgány výhľad produkčných možností lesných  porastov, ako aj plôch porastených lesnými drevinami rastúcimi mimo lesa spracovateľských kapacít a vhodných smerov ich rozvoja. Údaje v Spoločnej koncepcii ... sú spracované v prehľadných tabuľkách a mapkách, ktoré sú členené podľa územnosprávneho členenia Slovenska, čím sa dosiahol regionálny pohľad na zdroje drevnej suroviny a spracovateľských kapacít dreva v SR. 

V období od vypracovania Spoločnej koncepcie ... boli do prevádzky uvedené viaceré nové závody na spracovanie dreva:
-	výstavba kapacity na výrobu cca 125 tis. m3 /rok drevotrieskových dosiek a ich povrchovú úpravu v závode SWEDWOOD Slovakia, s.r.o. OZ I Malacky s oficiálnym nábehom v apríli 2001; 
-	výstavba najväčšieho závodu v SR na výrobu kuchynského nábytku v SWEDWOOD Slovakia, s.r.o. OZ II  Malacky, ktorý bol spustený už v novembri 2000;
-	intenzifikácia výroby drevotrieskových dosiek v s.r.o. KRONO-SPAN Slovakia Prešov na  150 tis. m3/rok oproti 75 tis. m3/rok, kde boli dosiahnuté projektované parametre už v roku 2000;
-	zavedenie výroby veľkoplošných laminátových podlahovín s kapacitou 6 mil. m2/rok v s.r.o. KRONO-SPAN Slovakia Prešov;
-	zavedenie výroby lepených platní z listnatého dreva o kapacite 2000m3/rok v FTC s.r.o. Pezinok s nábehom v apríli 2001;
-	intenzifikácia výroby lepených platní z listnatého dreva 1000m3/rok, s nábehom v 2. polroku 2000 v A.N.B. a.s. Žarnovica;
-	rekonštrukcia 7. papierenského stroja na výrobu natieraných papierov v SCP a.s. Ružomberok, ktorá bola ukončená v 2. polovici roku 1999;
-	rekonštrukcia celulózky Bukocel a.s. Hencovce, ktorá zabezpečila v roku 2000 zvýšenie kvality vyrábanej papierenskej a viskózovej buničiny a vyššiu využiteľnosť technologických zariadení.

Pripravujú sa ďalšie nové kapacity napr:

-	zavedenie výroby tenkých drevotrieskových dosiek v KRONO-SPAN Slovakia s.r.o. Prešov o kapacite 30-50 tis. m3/rok, nábeh výroby sa predpokladá v I. polroku 2002;
-	intenzifikácia výroby lepeného dreva v A.N.B. a.s. Žarnovica rozšírením sušiarenskej kapacity, ktorou sa dosiahne plné využitie technologických zariadení v nepretržitej prevádzke;
-	zavedenie výroby LVL (vrstvené dyhové dosky) v LVL Dolina a.s. Veľký Krtíš s kapacitou cca 40 tis. m3/rok;
-	modernizácia výroby dreveného nábytku v SWEDWOOD Slovakia, s.r.o. v závode Spartan Trnava doplnením linkou plošného opracovania dielcov, linkou povrchovej úpravy a balenia;
-	rozvoj výroby sulfátovej papierenskej buničiny v SCP a.s. Ružomberok na cca 350 tis. ton/rok v roku 2005-2006;
-	intenzifikácia výroby grafických papierov na 8. papierenskom stroji v SCP a.s. Ružomberok v rokoch 2002-2003, ktorá zabezpečí zvýšenie výroby na 290 tis. ton/rok;
-	rozšírenie výroby  preglejok v Bučine a.s. Zvolen vstupom japonského investora zastúpeného japonskou firmou MITSUI&CO do výroby 50 tis. m3 bukovej preglejky ročne. 
-	zavedenie výroby dýh (Swedwood Slovakia, s.r.o. a Bučina Zvolen, a.s.), čím sa  vysoko zhodnotí doteraz vyvážané najkvalitnejšie listnaté drevo I. a II. triedy akosti;
-	samostatnou kapitolou je zámer výstavby nového celulózovo papierenského kombinátu, na výrobu superkalandrovaných papierov z vysokolignifikovanej vlákniny, ktorý je pre potreby potenciálnych investorov vypracovaná podrobná štúdia obsahujúca technicko-ekonomické parametre kombinátu, marketingovú časť, ako aj návrh vhodných lokalít na výstavbu.

MP SR vyriešilo otvorený problém zavedenia účinnej kontroly deklarácie dokladov a skutočne vyvážaného dreva. Ide o vydanie usmernenia č. 503/2001-700 zo dňa 10.12.2001, ktoré upravuje postup orgánov štátnej správy lesného hospodárstva, okresných a krajských úradov. Na uvedené usmernenie nadviazala Dohoda o spolupráci medzi MP SR a Colným riaditeľstvom SR, ktorá bola uzatvorená 21.12.2001. Týmto sa vytvára rámec spolupráce pre orgány lesného hospodárstva, okresné úrady Nové Zámky a Trnava s Colnými úradmi Štúrovo a Nitra pri kontrolách objemovej a kvalitatívnej deklarácie vyvážaného surového dreva v železničných uzloch Trnava a Nové Zámky, cez ktoré prechádza 90% vyvážaného dreva. 

Na podporu priameho obchodu s drevom medzi producentmi a spracovateľmi surového dreva je nevyhnutné riešiť zriadenie otvorenej burzy dreva najmä s nedostatkovými alebo prebytkovými sortimentmi dreva. Pilotné predvedenie obchodovania s drevom formou burzy sa uskutočnilo v októbri 2001 v rámci lesníckeho a drevárskeho veľtrhu  LIGNUMEXPO na výstavisku Agrokomplex Nitra 2001.

Lesy SR, š.p. Banská Bystrica počnúc rokom 2002 pristúpili k zavedeniu otvorených búrz dreva u všetkých odštepných závodov, ktoré sú významnými producentmi sortimentov listnatého dreva, najmä I. a II. triede kvality (Smolenice, Rožňava, Bardejov).

Postupový krok č. 2 

Urýchliť harmonizáciu STN pre surové drevo s platnými normami Európskej Únie.

Slovenské technické normy na zisťovanie objemu surového dreva, posudzovanie jeho chýb a z toho vyplývajúcej kvality sú v kompetencii MP SR, ktoré koordinuje  normalizačnú činnosť v lesnom hospodárstve. Odborným orgánom spolupracujúcim v tejto oblasti so Slovenským ústavom technickej normalizácie je Technicko-normalizačná komisia č. 6 - lesníctvo. Jej členmi sú i zástupcovia MH SR a Zväzu spracovateľov dreva SR.

	V nadväznosti na postupový krok č. 2 harmonizácia príslušných STN s normami EÚ boli prednostne zaradené do plánu práce tie európske normy, ktoré sa zaoberajú manipuláciou a sortimentáciou dreva. Bolo rozhodnuté, že tieto európske normy Slovenská republika preberie doslovným prekladom a do sústavy platných STN budú zavedené pod označením STN  EN. 
	
Podľa aktuálnych informácií získavaných priamo z CEN - Európskej komisie pre normalizáciu, kde Slovensko je zatiaľ afilovaným členom, na celoeurópskej úrovni bolo zatiaľ vypracovaných a schválených spolu 17 EN v danej problematike. Špeciálna komisia CEN č. 175 pre guľatinu a rezivo na svojom zasadaní v júni 2000 zrušila svoju pracovnú skupinu, ktorá zodpovedala za spracovanie noriem v oblasti guľatiny, nakoľko úlohy boli splnené. Ku koncu roku 2000 bolo schválených 17 EN a všetky boli v termíne do 31.12.2001 zavedené prekladom do sústavy platných STN.

	V súvislosti s týmito prebranými európskymi normami treba poznamenať, že očakávaná a dôležitá norma, ktorá rieši problematiku merania rozmerov a teda aj objemu guľatiny, bola vypracovaná na európskej úrovni pod označením prEN 1309-2, ale pre mimoriadny počet pripomienok účastníkov schvaľovacieho konania bola predbežne stiahnutá z obehu. Na meranie guľatiny sa zatiaľ naďalej budú využívať normy a uzancie platné v jednotlivých európskych štátoch.

	Tento krok programu sledoval hlavne urýchlenie procesu zavádzania tých noriem EÚ, ktoré sa týkajú označovania  a klasifikácie sortimentov  surového dreva, čo slovenským producentom a spracovateľom pomôže lepšie sa orientovať v obchodnej činnosti hlavne pri komunikácií so zahraničnými partnermi. Tuzemským subjektom sa tak v predstihu pred ostatnými skupinami STN dáva informácia o klasifikovaní drevnej suroviny v európskych štátoch, ktoré sú významnými partnermi Slovenska. 

	Úlohou pre LVÚ Zvolen a normalizačnú komisiu č. 6 - lesníctvo v roku 2002 zostáva vykonať dôsledné porovnanie prevzatých 17 STN  EN s pôvodnými normami STN a duplicitné normy sústavy STN navrhnúť na zrušenie. V rámci tohto procesu bude potrebné zodpovedne posúdiť požiadavky Zväzu spracovateľov dreva SR na revíziu STN na stanovenie objemu dreva zároveň s revíziou príslušných noriem na posudzovanie kvality dreva. Podľa aj v médiách prezentovaných názorov predstaviteľov ZSD SR súčasné platné STN prispievajú k likvidácii drevárskeho priemyslu, pretože diskriminujú domácich spracovateľov tým, že im producenti dreva dodávajú až o 6 % objemu dreva menej ako pri predaji dreva do zahraničia. Na zasadnutí Slovenskej lesníckej a drevárskej rady v dňoch 6.-7. mája 2002 sa medzi zástupcami lesného hospodárstva a drevospracujúceho priemyslu dohodlo, že efektívna metóda na riešenie uvedenej problematiky je v postupnom zavádzaní elektronického merania objemu dreva po jeho odkôrnení u odberateľa  podobne, ako je to v Rakúsku. Týmto opatrením sa odstránia  dosiaľ pretrvávajúce rozpory v meraní objemu dreva. Zavádzanie elektronického merania dreva sa bude podporovať aj prostredníctvom Programu na podporu rozvoja spracovania a využívania drevnej suroviny.

	MP SR k problematike elektronického merania odporučilo usmernením číslo 230/2002-710 z 31. 5. 2002 organizáciám lesného hospodárstva a subjektom neštátneho lesníckeho sektora postupný prechod na tento spôsob zisťovania objemu a preberania dreva.

Postupový krok č. 3 

Vypracovať legislatívny zámer zákona  o Podpornom fonde na produkciu, spracovanie a využívanie dreva.
	
Zámer vytvoriť svojpomocný "Podporný fond na produkciu, spracovanie a využitie dreva", ako jedného z nástrojov napĺňanie cieľov akčného programu "Drevo - surovina 21. storočia", bol iniciovaný Zväzom spracovateľov dreva SR. Využitie poznatkov o činnosti obdobného fondu SRN (Holzabsatzfondsgesetz) a vypracovanie návrhu legislatívneho zámeru o "Podpornom fonde na produkciu, spracovanie a využitie dreva" odsúhlasila Slovenská lesnícka a drevárska rada. Na základe týchto skutočností bolo do plánu práce Legislatívnej rady vlády SR na rok 2000 navrhnuté zaradiť uvedený návrh legislatívneho zámeru a následne návrhu zákona. Odborné útvary MH SR spracovali predmetný návrh (vrátane paragrafového znenia návrhu zákona), ktorý bol odsúhlasený v Slovenskej lesníckej a drevárskej rade dňa 20. júla 2000 a prerokovaný na Porade vedenia MH SR dňa 10.8.2000.

	Predloženie návrhu legislatívneho zámeru zákona o "Podpornom fonde na produkciu, spracovanie a využitie dreva" do Legislatívnej   rady vlády SR bolo v septembri 2000 zamietnuté zo strany spolupredkladateľa MP SR a zásadnej zmeny stanoviska SLDR k zdrojovému zabezpečeniu fondu. Dôvodom ku zmene postoja zástupcov lesného hospodárstva k vytvoreniu podporného fondu bol prístup MF SR k dotačnému systému v lesnom hospodárstve zmenou právnej formy jestvujúcich štátnych fondov. 

	Reforma Štátneho fondu zveľaďovania lesa SR, ku ktorému mal byť "Podporný fond na produkciu, spracovanie a využitie dreva" fondom doplnkovým, s dôrazom na zamedzenie duplicity použitia prostriedkov fondu, ako aj v súčasnosti pripravovaný nový zákon o lesoch, v ktorom sa má novo upraviť systém vzťahov medzi producentmi a spracovateľmi dreva zmenili situáciu natoľko, že pripravený návrh zákona o podpornom fonde je zatiaľ neaktuálny.

Postupový krok č. 4

Zabezpečiť vypracovanie rozvojového programu pre nábytkársky priemysel v rámci "Národného programu na podporu exportu" schváleného uznesením vlády SR č. 303/1999.

Zabezpečiť vypracovanie rozvojového programu pre nábytkársky priemysel v rámci "Národného programu na podporu exportu" schváleného uznesením vlády SR č. 303/1999 ako jeden z piatich pilotných projektov.

V rámci Programu PHARE SR 9703 bola vypracovaná štúdia konkurencieschopnosti výrobcov nábytku. Vypracovala ju poradenská a konzultačná firma CAST z Milána. Štúdia sa zamerala na proexportné poradenstvo, vyhľadávanie kooperačných vzťahov a na ich základe demonštrovala vyššiu konkurenčnú schopnosť. Činnosť za slovenskú stranu zabezpečovala  PIU Phare na podporu exportu.

Ťažisko vo výrobe nábytku v SR však tvoria zahraniční investori pôsobiaci v tomto sektore na Slovensku, ktorí majú svoje vlastné koncepcie. Napr. švédska firma SWEDWOOD Slovakia, ktorá je súčasťou koncernu IKEA postavila a uviedla do prevádzky v roku 2001 najväčší závod na výrobu kuchynského nábytku na Slovensku v Malackách. Celá produkcia je exportovaná do siete obchodných domov IKEA po celom svete. Podobne došlo k zdvojnásobeniu kapacity na výrobu nábytku v závode Spartan v Trnave. Podobne SWEDWOOD Slovakia pripravuje rozšírenie výroby nábytku z masívneho lepeného ihličnatého dreva v závode Jasná v Závažnej Porube.

Popredný slovenský výrobca nábytku MOBILIER Piešťany organizuje združenie selektovaného dizajnu, produkcie a marketingu v "MIM" (Mobilis in Mobili). Cieľom združenia je oživenie nábytkárskej výroby na Slovensku a jej premena na vedúce a mienkotvorné priemyselné odvetvie.

Najlepšie je možné dokumentovať napĺňanie programu "Drevo - surovina 21. storočia" v nábytkárskom priemysle rastom vybraných ukazovateľov: 

Ukazovateľ	M.j.	1998	1999	2000	2001	Index
01/00	
Tržby bez DPH a SD	mil.Sk	6 773	8 966	10 861	14 319	131,8	
Pridaná hodnota	mil.Sk	2 047	2 027	2 252	2 500	111,1	
Vývoz +	mld.Sk	6,6	7,4	12,9	15,9	123,5	
Obstarané investície	mil. Sk	469	580	1 572	1 645	104,6	
Počet pracovníkov	osoby	10 882	10 351	9 079	10 043	110,6	
Produktivita práce z tržieb	tis.Sk/ prac.-r.	623	867	1 197	1 426	119,1	

+ ŠÚ SR a colná štatistika

Postupový krok č. 5

Spracovať informačný materiál na ponuku účelového vstupu zahraničného kapitálu do firiem drevárskeho, nábytkárskeho a celulózovo-papierenského priemyslu.

Drevospracujúci priemysel je z pohľadu vlastníckych vzťahov založený v celom rozsahu na privátnej báze s pomerne význačnou zahraničnou účasťou. Plnenie tejto úlohy sa permanentne zabezpečuje ako na úrovni príslušných zväzov, t.j. Zväzu spracovateľov dreva SR a Zväzu celulózovo-papierenského priemyslu SR tak aj priamo z úrovne jednotlivých firiem. Údaje o príprave niektorých nových kapacít so zahraničnou účasťou sú uvedené vo vyhodnotení postupového kroku č. 1. Ministerstvo hospodárstva SR v rámci svojej kompetencii a príslušných zákonov sa aktívne tohto procesu zúčastňuje. Pôsobnosť MH SR v tejto oblasti je aj v návrhoch novelizácie a harmonizácie legislatívy podporujúcej vstup zahraničného kapitálu.

K plneniu tohto postupového kroku je možné považovať aj aktivity MH SR smerom k dvojstrannej medzinárodnej obchodnej spolupráci s Ruskou federáciou a ostatnými krajinami SNŠ.
3. teritoriálny odbor  sekcie dvojstrannej obchodnej spolupráce MH SR v spolupráci  s OBEO v daných teritóriách  rôznymi  formami – ako sú zasadnutia  Medzivládnych komisií, Zmiešaných komisií, ich Pracovných  skupín, organizovaním ekonomických misií,  účasťou na výstavách, prezentačných dňoch, konferenciách, bisnisforach, rokovaním so zástupcami zahraničných subjektov, uverejňovaním informácií na Webstránke  MH SR,   a pod.  napomáha podnikateľskej sfére etablovať sa na širokom ruskom trhu a trhu ostatných krajín SNŠ.

1.	V rámci  rokovaní  Medzivládnych komisií pre obchodno-hospodársku a vedecko-technickú spoluprácu  (ďalej MVK)  medzi  Slovenskou republikou  a   Ruskou federáciou,  Ukrajinou, Bieloruskom,  Uzbekistanom, Kazachstanom a Zmiešaných komisií pre obchodno-hospodársku a vedecko-technickú spoluprácu  medzi  MH SR   a vybranými  subjektami  Ruskej federácie  sa  prerokovali možnosti  dodávok produkcie slovenského drevospracujúceho priemyslu,  vytvorenia spoločných podnikov,  dodávok  technológií  a pod.
2.	Zástupcovia  podnikateľskej sféry z oblasti drevospracujúceho priemyslu  sa  zúčastnili   ekonomických misií, ktoré  odbor organizoval  do Ruskej federácie, Kazachstanu, Ukrajiny,  Uzbekistanu, Bieloruska a krajín Južného Kaukazu   napr.  v rámci  oficiálnej návštevy prezidenta SR do Ruskej federácie  a Kazachstanu,  oficiálnej návštevy predsedu NR SR  do krajín Južného Kaukazu,  oficiálnych  a pracovných návštev ministra hospodárstva SR  v Ruskej  federácii,  Kazachstane, Arménsku, Gruzii  a Azerbajdžane. Zástupcovia podnikateľskej sféry z odvetvia drevospracujúceho priemyslu  sa  pravidelne zúčastňujú  aj podnikateľských  misií, ktoré sa organizujú v rámci konania  MVK  a  Zmiešaných komisií pre obchodno-hospodársku a vedecko-technickú spoluprácu  medzi  MH SR   a vybranými  subjektami  Ruskej federácie – napr. v Republike Baškortostan, Republike Tatarstan,  Sverdlovskej oblasti, Vládou mesta  Sankt Peterburg. 

V rámci týchto aktivít sa  pripravujú konkrétne projekty spolupráce,   do  ktorých sú zapojení  aj  zástupcovia   podnikateľskej sféry z oblasti drevospracujúceho priemyslu.
•	Na  9. zasadnutí  MVK  medzi Slovenskou republikou a Ruskou federáciou  bola prerokovaná otázka pomoci SR pri odstraňovaní  škôd zapríčinených povodňami v Republike Jakuts.  Pracovná skupina pre stavebníctvo  v spolupráci s OBEO Moskva zorganizovala misiu do tohto teritória. Misie sa zúčastnil  aj zástupca Bučiny Zvolen, ktorý odovzdal   projekt na výstavbu drevených obytných domov; 
•	Ruská strana -  prostredníctvom  organizácie  Goststroj  prejavila záujem  o obnovu  drevených bytových domov na kľúč – Bučina Zvolen, Smrečina Banská Bystrica, Preglejka Žarnovica;
•	Republika  Baškortostan   má záujem o spoločný podnik na výrobu drevotrieskových dosák s laminátovou povrchovou  úpravou;
•	Republika  Tatarstan  má záujem o vytvorenie spoločného  podniku   na spracovanie miestnych surovín  dreva s dodávkou slovenskej  technológie a   strojového zariadenia;
•	Na zasadnutia MVK medzi SR a Kazachstanom v roku 2001,   v rámci možností vstupu investícií  kazašská  strana prejavila záujem o ponuky slovenských výrobcov a realizáciu projektov v oblasti drevospracujúceho a celulózo-papierenského priemyslu;
•	Rokovanie MVK medzi SR  a Arménskou republikou a misia podnikateľov, ktorá sa organizovala v rámci oficiálnej návštevy ministrov hospodárstva a zahraničných vecí SR napomohla  slovenskej firme Madleniak - drevo výroba, Dulovce  dobre sa etablovať na trhu v Arménsku. 

Postupový krok č. 6 

Aktualizovať a vyhlásiť v súlade s uznesením vlády SR č. 90/1999 "Program rozvoja priemyslu zameraného na efektívne využitie a spracovanie drevnej hmoty", schváleného uznesením vlády SR č. 612/1997 k Aktualizácii priemyselnej politiky SR a doteraz nevyhláseného pre nezabezpečenosť finančného krytia programu (uzn. vlády SR č. 293/1998).

"Program na podporu rozvoja spracovania a využívania drevnej suroviny" schválený uznesením vlády SR č. 726/2001 je plnením šiesteho postupového kroku akčného programu "Drevo - surovina 21. storočia" schváleného uznesením vlády SR č. 830/1999.

Ide o program, v rámci ktorého budú v roku 2002 podporené konkrétne projekty malých a stredných podnikateľov v oblasti rozvoja spracovania a využívania drevnej suroviny v SR sumou 40 mil. Sk. V rokoch 2003 až 2005 sa počíta so zvýšením objemu finančných prostriedkov na 100 mil. Sk ročne. MH SR vyhlásilo v súlade s bodom B.1 uznesenia vlády SR 726/2001 predmetný program v Obchodnom vestníku č. 28 z 22. októbra 2001 . Súhlasné stanovisko Úradu pre štátnu pomoc zo dňa 25.09.2001 obsahuje okrem pozitívneho hodnotenia cieľov "Programu..." i odporúčanie, aby boli ročne vyčlenené na jeho krytie finančné prostriedky v optimálnej výške 100 mil. Sk.

Vzhľadom na špecifický charakter vyhláseného programu bol v spolupráci so Slovenskou záručnou a rozvojovou bankou š.p.ú. ako poskytovateľom pomoci, zvolený dvojstupňový postup schvaľovania žiadostí o štátnu pomoc.

Prvým stupňom je zhodnotenie vecnej časti podnikateľského zámeru, na ktorý je požadovaná štátna pomoc, ktoré vyústi do odporúčania pre Výberovú komisiu. Túto činnosť vykoná Hodnotiteľská komisia zložená z odborných pracovníkov sekcie priemyslu MH SR, sekcie lesníckej MP SR, Zväzu spracovateľov dreva SR a Zväzu celulózovo-papierenského priemyslu SR.

Hodnotenie žiadostí bude vykonávané podľa stanovených kritérií, ktoré tvoria neoddeliteľnú súčasť Štatútu Hodnotiteľskej komisie. Ide celkom o 14 kritérií ,z ktorých najvyššiu váhu majú :
-	nárast objemu spracovaného dreva vyťaženého v SR a polotovarov na jeho báze
-	využitie prebytkových sortimentov surového dreva
-	vytvorenie nových pracovných miest
Ďalšími kritériami sú: zabezpečenosť odbytu produkcie, podiel exportu, prírastok tržieb, účinky projektu na životné prostredie, návratnosť investičných nákladov, progresívnosť použitej technológie, výťažnosť dreva,  pridaná hodnota ,lokalita realizácie projektu atd.

Druhým stupňom je komplexné posúdenie a výber žiadostí, na ktoré bude poskytnutá štátna pomoc vrátane stanovenia jej výšky. Štatút Výberovej komisie bol spracovaný rovnako ako štatút Hodnotiteľskej komisie v úzkej súčinnosti s odbornými útvarmi Slovenskej záručnej a rozvojovej banky š.p.ú. a je podpísaný štatutárnymi zástupcami MH SR a SZRB .

         Uvoľňovanie finančných prostriedkov vyčlenených zo štátneho rozpočtu na financovanie predmetného programu je zabezpečené „Zmluvou o poskytnutí finančných prostriedkov“ uzatvorenou medzi  MH SR a SZRB  podľa § 269 ods. 2  Obchodného zákonníka .

Okrem zverejnenia "Programu..." v Obchodnom vestníku, odbornej tlači a internetovej stránke MH SR bol v spolupráci so SOPK sekciou Lesy - drevo - nábytok uskutočnený  7.02.2002 odborný seminár, na ktorom pracovníci MH SR a SZRB zodpovedali záujemcom z podnikateľskej sféry podrobnosti, týkajúce sa cieľov "Programu..." ako aj konkrétneho postupu pri podávaní žiadostí o štátnu pomoc .

V súčasnosti je podľa ohlasu na vyhlásený program možné konštatovať vysoký záujem
podnikateľskej verejnosti o získanie štátnej pomoci na konkrétne rozvojové zámery. V termíne k 31.5.2002 však ešte neboli čerpané finančné prostriedky. 

Postupový krok č. 7

Podporovať programy vedy, výskumu a vývoja v oblasti produkcie, spracovania a využívania dreva, reštrukturalizácie a ekologizácie výroby v drevospracujúcom priemysle vrátane riešenia možností získavania  ďalších zdrojov dreva.

MH SR zabezpečilo riešenie troch vedecko-technických projektov:

1.	"Nové smery zhodnotenia dreva z hľadiska vyššej finalizácie a ochrany životného prostredia"

Číslo: 26-152-07-01-2000
Riešiteľ: ŠDVÚ Bratislava
Termín riešenia: 07/2000-12/2002 Potreba finančných prostriedkov: 24 200 tis. Sk
z toho: zo ŠR 12 100 tis. Sk
z hospodárskej sféry 12 100 tis. Sk

Projekt sa rieši od júla 2000 a bude ukončený v decembri 2002. 
Spoluriešitelia a realizátori sú: Bučina Zvolen, Smrečina Banská Bystrica, Chemickotechnologická fakulta STU, Stavebná fakulta STU, Tatra nábytkáreň Martin, PAM Bratislava, Chemolak Smolenice.

2.	"Intenzifikácia zhodnocovacieho procesu pri spracovaní tvrdých listnatých drevín"

Číslo: 26-112-07-02-2000
Riešiteľ: Lignoprojekt Slovakia Bratislava
Termín riešenia: 07/2000-06/2003
Potreba finančných prostriedkov: 21 300 tis. Sk
z toho: zo ŠR 10 4000 tis. Sk
z hospodárskej sféry 10 900 tis. Sk

Projekt sa rieši od júla 2000 a bude ukončený v júni 2003.

Spoluriešitelia a realizátori: Gamax Bratislava, Drevovýroba Hronský Beňadik, Lignoconsult Bratislava

3.	"Zvyšovanie pridanej hodnoty výrobkov v celulózovo papierenskom priemysle"

Číslo: 26-112-07-01-2000
Riešiteľ:  VUPC, a.s. Bratislava
Termín riešenia: 07/2000 - 06/2003
Potreba finančných prostriedkov: 21 100 tis. Sk
z toho: zo ŠR  10 500 tis. Sk
z hospodárskej sféry  10 600 tis. Sk

Projekt sa rieši  od júla 2000 a bude ukončený v júni 2003.
Spoluriešitelia a realizátori: SCP, a.s. Ružomberok, Tento, a.s. Žilina, Harmanecké papierne, a.s. Harmanec, Kappa Štúrovo, a.s..

Pre rok 2001 prešli výberovým konaním nasledovné vedecko-technické projekty:

1.	"Intenzifikácia a optimalizácia výroby buničín a papierov s cieľom využitia nadbytočnej drevnej suroviny v SR"

Riešiteľ:  VÚPC Bratislava
Doba riešenia: 36 mesiacov
Potreba finančných prostriedkov: 19,5 mil. Sk
z toho: zo ŠR  9,7 mil. Sk
z hospodárskej sféry 9,8 mil. Sk

2.	"Progresívne druhy kompozitov na báze lignocelulózových materiálov s nasmerovaným použitím"

Riešiteľ: ŠDVÚ Bratislava
Doba riešenia:   36 mesiacov
Potreba finančných prostriedkov: 22,8 mil. Sk
z toho: zo ŠR  11,4 mil. Sk
z hospodárskej sféry  11,4 mil. Sk

Projekty boli pripravené na začatie v II. polroku 2001 avšak pre nedostatok finančných prostriedkov zo ŠR nebolo začaté s ich riešením.

Ďalej MŠ SR navrhuje vyčleniť zo svojej kapitoly 15 mil. Sk na zabezpečenie riešenia projektov v rámci štátnej objednávky so začatím v roku 2002. 
Za DSP je reálne pristúpiť k riešeniu projektu "Flexibilné deliace systémy na báze dreva"
Riešiteľ: Lignoprojekt Slovakia
Doba riešenia: 06/2002 - 12/2004
Potreba finančných prostriedkov: 20,6 mil. Sk
z toho: zo ŠR 10,2 mil. Sk
z hospodárskej sféry 10,4 mil. Sk

	MP SR v období rokov 1999 – 2002 zabezpečuje rozvoj vedy a techniky riešením vedecko-technického projektu:

3. „Energetické využívanie biomasy produkovanej v rezorte pôdohospodárstva“

Číslo: 2732
Riešiteľ: Lesnícky výskumný ústav Zvolen
Termín riešenia: II/1999-IV/2002
Potreba finančných prostriedkov: 24 000 tis. Sk, z toho zo ŠR 20 400 tis. Sk, zahraničné zdroje 1 000 tis. Sk, iné zdroje 2 600 tis. Sk
Spoluriešiteľské organizácie: Gaspower-Vibresso, Nitra, Výskumný ústav jadrovej energetiky, Trnava, ENAS, Banská Bystrica
Realizátori: Lesy SR, š.p. OZ Levice, SES Tlmače, Lesy SR, OZ Semenoles L. Hrádok, Školský lesný závod Svarín, Quercus s.r.o. Lučenec

                                     
Postupový krok č. 8

Pri príprave stavieb pre kultúru, verejnú správu, školské stavby a nájomné byty zaradené do rezortných  programov v zmysle zákona č. 254/1998 o verejných prácach presadzovať použitie domácich výrobkov na báze dreva. 

Domáce výrobky na báze dreva sa stále vo väčšom podiele používajú v stavebníctve. Ide najmä o krovy, okná, dvere, podlahoviny, obklady a ďalšie prvky stavieb.

Štátny drevársky výskumný ústav v Bratislave vypracoval pre Ministerstvo výstavby a regionálneho rozvoja SR štúdiu "Progresívne spriahnuté drevo-betónové konštrukcie pre pozemné a inžinierske stavby" v roku 2001. Navrhované riešenie vyplynulo z neuspokojivého podielu využívania dreva ako materiálu v stavebníctve SR a tiež z potreby vyššieho zhodnocovania dreva a riešenia špecifických požiadaviek regiónov. Výstupom projektu, okrem iného, bude realizácia viacpodlažného bytového domu. Prvky na báze dreva by sa mali viac využívať pri výstavbe nájomných bytových domov, pri sociálnych bytoch, ale aj v individuálnej bytovej výstavbe, nakoľko sú energeticky výhodné.

Postupový krok č. 9

Spracovať návrh komplexnej propagácie efektívneho využívania dreva. 

Zväz spracovateľov dreva SR a Zväz celulózovo-papierenského priemyslu SR v spolupráci s MH SR vypracovali návrh zásad komplexnej propagácie pri využívaní dreva. Zámerom je zlepšenie imidžu výrobkov z dreva vo vedomí širokej spotrebiteľskej a odbornej verejnosti a potenciálnych domácich a zahraničných investorov informovať o možnostiach a podmienkach vstupu do rozvoja odvetví drevospracujúceho priemyslu.

Propagácia využívania dreva je zameraná na výrobky na báze dreva a ich ekologické, úžitkové a energetické vlastnosti ako napr. drevo ako konštrukčný materiál, stavebno-stolársky materiál, drevo ako materiál pre výrobu širokého sortimentu finálnych výrobkov s masovou spotrebou (nábytok, interiéry, domáce potreby, atď).

Informačná funkcia propagácie využívania dreva je zameraná na spracovanie informácií o drevospracujúcom priemysle SR ako celku ako aj jednotlivých výrobkov a tiež na vytvorenie informačných kanálov na sprístupnenie relevantných informácií potencionálnym záujemcom z radov zahraničných, investorských, obchodných a finančných kruhov.

Pri konkrétnej propagačnej činnosti sa využívajú nástroje ako napr. práca s médiami, tlačové konferencie, podujatia charakteru Public Relations (veľtrhy, semináre, Dni otvorených dverí a iné), príspevky do novín a odborných časopisov, tvorba obrazového, tlačového a zvukového materiálu, organizovanie podujatí s účinnosťou na verejnosť, atď. Doba účinnosti propagácie využívania dreva je dlhodobá, je závislá aj od disponibilných finančných zdrojov.

Konkrétne účinky návrhu komplexnej propagácie využívania dreva sú napr. vo vydávaní časopisu Stolársky magazín od roku 2000.  Ide o odborný časopis na podporu rozvoja drevárskej a nábytkárskej výroby. Vydavateľom je Trendwood-TWD s.r.o. Banská Bystrica, člen ZSD SR. Ďalej od r. 2002 sa vydáva spoločný časopis profesijných zväzov lesného hospodárstva a drevospracujúceho priemyslu SR pod názvom Lesokruhy. Vydavateľom je Lesmedium, k.s. Bratislava. 

MH SR zabezpečuje v roku 2002 vypracovanie odborných podkladov pre postup marketingu a stratégie odbytu a použitia výrobkov drevárskeho priemyslu na základe porovnania so skúsenosťami, v Spolkovej republike Nemecko. Technická univerzita Zvolen a Štátny drevársky výskumný ústav Bratislava organizujú každoročne Medzinárodnú konferenciu o využívaní dreva. MH SR každoročne preberá záštitu nad organizovaním významných veľtrhov napr. Nábytok a bývanie a lesnícka časť LIGNUMEXPO na výstavisku Agrokomplex Nitra a Moddom Incheba Bratislava.

MH SR a MP SR k uvedenej problematike pripravili celý rad tlačových konferencií, príspevky do tlače a elektronických médií atď. Taktiež ZSD SR a ZCPP SR na svojej úrovni v tejto oblasti vyvíjajú celý rad aktivít.

Prehľad o niektorých odborných podujatiach na podporu plnenia cieľov akčného programu "Drevo - surovina 21. storočia" uskutočnených v rokoch 2000 - 2001:

-	Nábytok 2001, odborná konferencia konaná pri príležitosti 11. ročníka Medzinárodného veľtrhu " Nábytok a bývanie" v Nitre vo februári 2000
-	"Financovanie Lesy - Drevo 2001", medzinárodná konferencia Zvolen október 2000.
-	"Drevo v stavebníctve", konferencia so zahraničnou účasťou Smolenice október 2000.
-	"Drevo - hlavná surovina celulózovo-papierenského priemyslu", odborná konferencia Ružomberok november 2000.
-	"Obchod   2000", kolokvium o možnostiach uplatnenia drevárskych a nábytkárskych výrobkov, Zvolen október 2000.
-	"Drevo - materiál budúcnosti", seminár so zahraničnou účasťou, Bratislava máj 2001. 
-	"Možnosti využívania agátového dreva", Santovka, august 2000.
-	„Problémy súčasného obchodu s drevom na Slovensku“, celoslovenský seminár pri príležitosti 11. ročníka výstavy EXPOLIGNUM Žilina, apríl 2001.
-	"Buničina a papier - technológie, životné prostredie", odborná konferencia , Bratislava  , september 2001.
-	"Drevo - surovina 21. storočia v architektúre a stavebníctve", konferencia so zahraničnou účasťou, Smolenice, október 2001. 

Záver 

	Z predloženej informácie vyplýva, že ciele programu " Drevo-surovina 21. storočia" sa plnia, čo potvrdzuje pozitívny vývoj ekonomických ukazovateľov v drevospracujúcom priemysle (ďalej DSP) za roky 1999 - 2001, ako aj nárast objemu spracovávaného dreva v SR. V odvetviach DSP sú na druhej strane ešte značné rezervy vo využívaní zdrojov dreva a v budovaní nových moderných spracovateľských kapacít. Ide predovšetkým o rozširovanie výrobných kapacít v celulózovo papierenskom priemysle, ale aj vo vyššej úrovni  spracovávania guľatinových zdrojov, predovšetkým listnatých, o obnovenie výroby dýh, výroby preglejok, okien, dverí, drevostavieb, stavebno-stolárskych výrobkov a najmä v nábytku. Pri využití rezerv a potenciálu, ktoré sú v DSP je predpoklad rastu a posilňovania celej ekonomiky SR. Ide napríklad o oblasť zvyšovania zamestnanosti , rastu exportu a pridanej hodnoty. V budúcom období je potrebné zamerať sa aj na vyššiu úroveň  vzájomného  prepojenia odvetví lesného hospodárstva a DSP so vzájomnou koordináciou prístupového  procesu  týchto odvetví do EÚ.

 

P R O G R A M 

DREVO - surovina 21. storočia 

Cieľ programu:  Zvýšenie finálneho spracovania a využívania drevnej hmoty 
      v Slovenskej republike do roku 2005 minimálne o 1 mil. m3.  

Realizáciou programu sa v cieľovom roku 2005 dosiahne: 

-	zvýšenie exportu finálnych výrobkov drevospracujúceho priemyslu na úroveň 30 mld. Sk, t.j. nárast oproti roku 1998 cca o 8 mld. Sk
-	zvýšenie predaja tovaru na báze dreva na domácom trhu, nadväzne na program výstavby bytov a obnovu bytového fondu, cca o 4 mld. Sk
-	zvýšenie pridanej hodnoty spracovaním v drevárskom priemysle na 32%, v nábytkárskom priemysle na 38% a v celulózovo-papierenskom na 40%
-	vytvorenie cca 5000 nových pracovných miest v odvetviach spracovávajúcich a využívajúcich drevo
-	zvýšenie využitia prebytkových sortimentov surového dreva na tuzemskom trhu
-	uplatnenie systémov environmentálneho riadenia

Návrh postupných krokov na zabezpečenie cieľov "Programu":

1.	Vypracovať spoločnú koncepciu lesníckej a drevárskej politiky produkcie, spracovania a 
využívania dreva v SR.

Zodpovední: MP SR, MH SR, MŽP SR					Termín: 31.3.2000 

2.	Urýchliť harmonizáciu STN pre surové drevo s platnými normami Európskej únie. 

Zodpovední: MP SR, MH SR, ÚNMS SR				Termín: priebežne 

3.	Vypracovať legislatívny zámer zákona o "Podpornom fonde na produkciu, spracovanie a  
       využívanie dreva."

       Zodpovední: MH SR, MP SR						Termín: 30.9.2000 

4.	Zabezpečiť vypracovanie rozvojového programu pre nábytkársky priemysel v rámci 
     "Národného programu na podporu exportu" schváleného uznesením vlády SR č. 303/1999 ako 
      jeden z piatich pilotných projektov.

      Zodpovedný: MH SR							Termín: 30.6.2000 

5.	Spracovať informačný materiál na ponuku účelového vstupu zahraničného kapitálu do firiem 
     drevárskeho, nábytkárskeho a celulózovo-papierenského priemyslu.

     Zodpovední: ZSD SR, ZCPP SR, MH SR				Termín: 31.12.1999 

6.	Aktualizovať a vyhlásiť v súlade s uznesením vlády SR č. 90/1999 "Program rozvoja priemyslu zameraného na efektívne využitie a spracovanie drevnej hmoty", schváleného uznesením vlády SR č. 612/1997 k Aktualizácii priemyselnej politiky SR a doteraz nevyhláseného pre nezabezpečenosť finančného krytia programu (uzn. vlády SR č. 293/1998).

Zodpovedný: MH SR							Termín: 30.6.2000

7.   Podporovať programy vedy, výskumu a vývoja v oblasti produkcie, spracovania a využívania 
     dreva, reštrukturalizácie a ekologizácie výroby v drevospracujúcom priemysle vrátane riešenia 
     možností získavania  ďalších zdrojov dreva. 

     Zodpovední: MH SR, MP SR, MŽP SR					Termín: trvalý 

8.	Pri príprave stavieb pre kultúru, verejnú správu, školské stavby a nájomné byty zaradené do 
rezortných  programov v zmysle zákona č. 254/1998 o verejných prácach presadzovať použitie
domácich výrobkov na báze dreva. 

Zodpovední: ústredné orgány štátnej správy a ďalší v zmysle § 4, ods.2 zákona 254/1998 Z.z.
										Termín: priebežne

9.	Spracovať návrh komplexnej propagácie efektívneho využívania dreva. 

Zodpovední: MH SR, MP SR, ZSD SR, ZCPP SR			Termín: 30.6.2000